  Виталий Пронин Удмурт филологияя, финноугроведениея но журналистикая институт «Язычники» постановка возьматӥзУдмурт кун университетын 7-тӥ- 12-тӥ шуркынмонэ ортчиз «Огни большого вуза» конкурс. Отын вань институтъёс театральной постановкаоссэс возьматӥзы.Котькуд аре «ОБВ» конкурс сцена вылэ люка 100-лэсь ятыр шудӥсьёсты но 1000-лэсь трос учкисьёсты. Жюри верамъя, студентъёс театрысь зэмос шудӥсьёс кадь асьсэды возьмато, учкисьёслэсь мылкыдъёссэс бугыртыны быгато.Вить нунал ӵоже пӧртэм институтъёс асьсэлэсь постановкаоссэс возьматӥзы. Вуиз милям но нуналмы - сцена вылэ потэ Удмурт филологияя, финноугроведениея но журналистикая институт «Язычники» постановкаеныз. Со пуктэмын Украинаысь кылбурчилэн но драматурглэн Анна Яблонскаялэн пьесаезъя. Режиссёръёсмы - журналистикая факультетэз йылпумъяса театрын шудӥсьёс Вадим Костылев но Елена Чернова.Катанчи усьтӥське. Сцена вылын трос шудӥсьёс - массовка. Мон ачим отын вал, валай, макем со бадӟым уж. Массовка кужмоятэ валтӥсь шудӥсьёслэсь мылкыдъёссэс. Таяз радэ ми вал соосты утись ангелъёс.Учкисько залэ. Отын - аншлаг. Одӥг но буш инты ӧвӧл, эшшо сыло на борддоръёс дурын. Тросэз ини тодо, ИУФФУиЖ «умойтэм» спектакль пуктэ шуыса, соин лыкто учкыны…Нырысетӥ сцена. Катанчи сьӧрын сылӥсько, залэз уг адӟиськы ни, кылӥсько гинэ: отын чалмыт, куд-ог дыръя кылӥсько бӧрдэм куараос. Соку валасько, сюлэмазы пырыны быгатӥм. Учкисьёс уло шудӥсьёсын ӵош, улонэз милям синъёсынымы адӟо - сыӵе омыр вал сцена вылын но, быдэс залын но…Али дыре улӥсь огшоры семья корказэ выльдэ-тупатъя. Картэн кышноен ог-огзэс уг ни ярато, нош нылзы уйёссэ юыса ветлэ. Соос доры лыктэ анайзы Наталья Степановна. Со огыр-бугыр поттэ, Христослы оскыны куре. Та осконэн улыны кутске Кристина нылзы. Но кема уг, со тодэ, баӵко тамак но юон вузалля шуыса. Кристина балконысь тэтче но комае усе. Тае тодыса, квартиразэс тупатъясь Боцман Кристиналэн ымныраз дӥся Африкаысь ваем маскаез, со маска ас вакытаз аслыз Боцманлы юрттӥз вал. Кристина комаысь потэ. Та бӧрсьы ваньзы маскалы оскыны кутско, Наталья Степановна сяна.Постановка бырем бере жюри султӥз, собере - быдэс зал. Кин чабе, кин кесяське, кин бӧрдэ. Милям шудӥсьёсмы асьсэос но синвуаськизы. Сцена вылэ ӝутскизы эшъёсмы но ваньмес ӟыгыръязы. Жюри вераз: Боцман (Григорий Внуков), Кристина (Юлия Санникова) но Наталья Степановна (Анастасия Титова) зол шудӥзы. Ю. Санникова тужгес устоосыз шудӥсьёс полын 2-тӥ инты басьтӥзТросэз умой кылъёс гожъязы «ВКонтакте» бамын. Тани соос пӧлысь огез-кыкез: «Тыл, массовка - лепота. Шудӥсьёс - Боцман но Наталья Степановна - тӥ бадӟым ӟечокъёс. Мон сылӥ но чаби. Тау тӥледлы!» «Быдэс зал султӥз! Со вал туж кужмо постановка! Адӟисько, студентъёс ужазы. Ваньмыз зэмос улон сярысь… Малпаськытэ. Ваньмыз понна тау!»Озьыен, ми басьтӥм 3-тӥ инты. Но талы чик но ум кайгыриське, валаськом: таӵе шуг постановкаез возьматыны быгатӥм, учкись милемыз валаз бере.1-тӥ инты басьтӥз Историяя но социологияя институт «Мечтая о кроликах» постановкаеныз. 2-тӥ инты - Математикая, информационной технологиосъя но физикая институт «Живая река» постановкаеныз. Озьы ик ми пусъемын вал пӧртэм номинациосын: нылъёс пӧлысь тужгес устоосыз шудӥсьёс пӧлын нырысетӥ луиз Анастасия Титова, 2-тӥ - Юлия Санникова. Режиссёръёсмы асьсэ номинациязы басьтӥзы 2-тӥ инты.Табере милемлы тросгес ужано. Вуоно арын одно ик басьтом нырысетӥ инты! ИУФФУиЖ возьматоз на, кызьы со быгатэ вормыны.Андрей Клабуков  Туспуктэмъёсыз Екатерина Пименовалэн  